พิษดิจิตอลทีวีทุบ MONO ปี 58 ขาดทุนเพิ่ม 38 เท่า!
MONO เผยปี 58 ขาดทุนเพิ่ม 38 เท่าตัว หลังค่าใช้จ่ายธุรกิจทีวีดิจิตอลเพิ่มขึ้น
20 ก.พ. 2559

บริษัท โมโน เทคโนโลยี จำกัด (มหาชน) หรือ MONO รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีผลขาดทุนสุทธิ 486.57 ล้านบาท หรือขาดทุนสุทธิ 0.158 บาทต่อหุ้น ขาดทุนเพิ่มขึ้น 3,817.03% จากช่วงเดียวกันของปีก่อนที่มีผลขาดทุนสุทธิ 12.42 ล้านบาท หรือขาดทุนสุทธิ 0.004 บาทต่อหุ้น
โดยกำไรปี 58 ที่ขาดทุนเพิ่มขึ้น สาเหตุหลักมาจากการรับรู้ค่าใช้จ่ายทางการตลาด และค่าใช้จ่ายเกี่ยวกับ Content ในธุรกิจทีวีดิจิตอลที่เพิ่มขึ้น ประกอบกับในปี 58 มีการรับรู้รายจ่ายและค่าตัดจากสินทรัพย์ที่ไม่ก่อให้เกิดรายได้ของบริษัทและบริษัทย่อย นอกจากนี้ ยังมีการปรับปรุงการบันทึกรายการต้นทุนใบอนุญาตประกอบกิจการโทรทัศน์ระบบดิจิตอลตามสภาวิชาชีพที่ได้ตีความการกำหนดราคาทุนขึ้นมาใหม่เมื่อวันที่ 8 ก.พ.59